Bekendes skitter by die 'Sonskyn Beperk'-bekendstelling | Maroela Media
Stefan Ludik en Anelle Bester. Foto: Cyril Blackburn
Die amptelike première vir dié fliek het 25 Februarie in Centurion plaasgevind. Die regisseur en vervaardiger, Maynard Kraak, wat ook verantwoordelik was vir flieks soos Knysna en Vrou Soek Boer, het dié keer kragte saam met die skrywer Amy Jephta gesnoer om 'n eg Suid-Afrikaanse storie na die grootskerm te bring.
Anelle Bester, wat die rol van Anya vertolk, het op haar Instagram-blad geskryf dié fliek is 'n droom wat bewaarheid is. Sy was saam met die akteur en sanger Stefan Ludik by die fliekpremière.
In die fliek moet Anya en haar pa, Marius (André Roothman), gou speel om hul familieplaas, Sonskyn Beperk, te red van ondergang. Hulle tyd is min, en die feit dat kommunikasie verbrokkel het tussen die twee hardkoppige vuurvreters, maak dit 'n opdraande stryd vir pa én dogter. Marius het wel 'n plan om die plaas van ondergang te red, maar wanneer Anya agterkom wat dit is, moet sy nog oortuig word dat dit die pad is om te loop.
Aan die ander kant van die sosio-ekonomiese landskap is daar die pierrewaaier-rokjagter Ruan (Neels van Jaarsveld) wat van sy plek in die familiebrouery ontneem kan word, juis omdat sy kop nie altyd by sake is nie. Die vonke spat behoorlik tussen dié twee karakters.
Sterre by die première het onder andere die gewilde ontwerper Diaan Daniels en Brendan Peyper ingesluit. Die rolverdeling sluit ook Vere Tindale, Peter Butler, Clara Joubert en Tim Theron in.